Zsuzsanna Lorántffy

Zsuzsanna Lorántffy jew Susanna Lorantffy (twieldet fl-1602 f'Ónod, l-Ungerija – mietet fl-1660 f'Sárospatak, l-Ungerija) kienet Prinċipessa Konsorti tat-Transilvanja, wara li żżewġet lil Ġorġ Rákóczi I, Prinċep tat-Transilvanja.

 Ħajja bikrija 
Hija kienet waħda minn tlett ibniet ta' Mihály Lorántffy, wieħed mill-ikbar sinjuri tal-Ungerija rjali, u tal-ewwel mara tiegħu Barbara Kamarás de Zelemér (li mietet fl-1609). Wara l-mewt ta' ommha, missierha reġa' żżewweġ lil Zsuzsanna Andrássy u magħha kellu żewġt ibniet oħra. Zsuzsanna u ħutha trabbew f'Sárospatak, fil-proprjetà tal-familja.

 Bijografija 
Zsuzsanna kienet Kalvinista konvinta, u għenet lir-raġel tagħha fit-taqbida ta' suċċess tiegħu biex jintroduċi riformi Protestanti fil-knisja tat-Transilvanja.Fest, Sándor. ANGLO-HUNGARIAN HISTORICAL AND CULTURAL RELATIONS, Angol Filológiai Tanulmányok / Hungarian Studies in English, Vol. 4, (1969), pp. 5–44.

Taħt l-influwenza tagħha, John Amos Comenius, għalliem Kalvinist prominenti, beda jirresjedi f'Sárospatak.

Binha l-kbir, Ġorġ II Rákóczi, sar il-Prinċep tat-Transilvanja. Binha ż-żgħir, Sigismund Rákóczi, Prinċep ta' Siebenbürgen (1622–1652), iżżewweġ lil Henriette Marie tal-Palatinat, bint Eliżabetta tal-Boemja.

Hija stabbiliet jew sponsorjat diversi stabbilimenti edukattivi, b'mod partikolari l-Kulleġġ Riformat ta' Sárospatak.

It-twemmin reliġjuż Protestant tagħha wassalha biex tiċħad il-ħajja ta' lussu ta' aristokrata u minflok tesprimi r-reliġjon tagħha permezz ta' azzjoni, speċjalment permezz tal-iżvilupp tal-edukazzjoni tal-bniet. Waqt li kienet tgħix f'Nagyvárad hija żgurat li l-bniet jiġu mgħallma mhux biss il-ħiliet meħtieġa biex jieħdu ħsieb id-dar u jrabbu familja, iżda anke biex jaqraw, jiktbu u jifhmu l-matematika. Barra minn hekk, kienu jkunu midħla wkoll tal-Bibbja.Erna Hennicot - Schoepges (2008). "Women and Spirituality Conference Report". THE EUROPEAN YEAR OF INTERCULTURAL DIALOGUE. p. 28.

Hija sponsorjat il-Bibbja ta' Várad, traduzzjoni ġdida għalkollox (u mhux riproduzzjoni tal-Bibbja ta' Vizsoly).

 Referenzi 

Kategorija:Monarkija
Kategorija:Twieldu fl-1602
Kategorija:Mietu fl-1660